b'\n_START_ARTICLE_\nCreekit\n_START_SECTION_\nHistoria\n_START_PARAGRAPH_\nCreekien esi-is\xc3\xa4t olivat osa Mississippin kulttuuria  ja he asuivat nykyisen Tennesseen ja Alabaman alueella. He eiv\xc3\xa4t muodostaneet samanlaista kiinte\xc3\xa4\xc3\xa4 kokonaisuutta heimona kuin muut intiaani-heimot, vaan creek-heimo koostui suurimmaksi osaksi itsen\xc3\xa4isist\xc3\xa4 kyl\xc3\xa4yhteis\xc3\xb6ist\xc3\xa4._NEWLINE_Yhdysvaltain vapaussota jakoi creekit kahteen osaan. Etel\xc3\xa4ss\xc3\xa4 asuvat creekit olivat puolueettomia, ja pohjoisessa asuvat taistelivat brittien puolella. Kun sota p\xc3\xa4\xc3\xa4ttyi 1783, Iso-Britannia luovutti creekien alueet Yhdysvalloille. Alexander McGillivray nousi creekien johtajaksi ja onnistui neuvottelemaan Yhdysvaltojen kanssa sopimuksen, jossa Yhdysvallat tunnusti creekien itsehallinnon, tosin suuria alueluovutuksia vastaan. Yhdysvallat petti sopimuksen McGillivrayn kuoleman j\xc3\xa4lkeen ja yh\xc3\xa4 suurempia osia creekien alueita liitettiin Georgian osavaltioon. George Washington m\xc3\xa4\xc3\xa4r\xc3\xa4si, ett\xc3\xa4 intiaanit olisi sopeutettava l\xc3\xa4nsimaiseen kulttuuriin ja t\xc3\xa4t\xc3\xa4 teht\xc3\xa4v\xc3\xa4\xc3\xa4 hoitamaan valittiin Benjamin Hawkins. H\xc3\xa4n opetti creekeille eurooppalaisen tekniikan hy\xc3\xb6dynt\xc3\xa4mist\xc3\xa4 maataloudessa ja creekeist\xc3\xa4 tuli yksi viidest\xc3\xa4 sivistyneest\xc3\xa4 heimosta. Kehitys katkesi kuitenkin creek-sotaan 1812._NEWLINE_Creek-sota alkoi creekien sis\xc3\xa4llissotana, mutta Yhdysvallat sekaantui siihen nopeasti. Sotaa k\xc3\xa4ytiin amerikkalaisten ja amerikkalaismielisten creekien ja uudistuksia vastustavien creekien v\xc3\xa4lill\xc3\xa4. Sota p\xc3\xa4\xc3\xa4ttyi 1814 ja sen seurauksena creekit joutuivat luovuttamaan alueensa Yhdysvalloille. My\xc3\xb6s amerikkalaisten puolella taistelleet creekit joutuivat luovuttamaan alueensa. Alabaman osavaltio muodostettiin suurimmaksi osaksi creekien luovuttamalle maalle. Maaluovutukset johtivat siihen, ett\xc3\xa4 monet creekit pakenivat Floridaan, jossa heist\xc3\xa4 muodostui seminolien heimo.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nSuurin osa creekeist\xc3\xa4 asuu Oklahomassa, jonne heid\xc3\xa4t siirrettiin monien muiden heimojen mukana 1834, mutta my\xc3\xb6s Alabamassa on creekien reservaatti. Kuten monien muidenkin intiaani-heimojen, my\xc3\xb6s creekien talous perustuu suurilta osin kasinoihin ja matkailuun. Creekien yhteishenke\xc3\xa4 pidet\xc3\xa4\xc3\xa4n yll\xc3\xa4 festivaalein ja esimerkiksi haavipalloturnauksin.'